b'\n_START_ARTICLE_\nVAIO\n_START_PARAGRAPH_\nVAIO on Sonyn henkil\xc3\xb6kohtaisten tietokoneiden sarja. VAIO on lyhenne sanoista "Visual Audio Intelligent Organizer". Br\xc3\xa4ndi luotiin, jotta videon ja \xc3\xa4\xc3\xa4nen k\xc3\xa4sittelyyn tarkoitetut tietokoneet saataisiin erotettua muista tietokonetuotteista. Sony solmi 6. helmikuuta 2014 sopimuksen VAIO PC -liiketoiminnan myymisest\xc3\xa4 sijoitusyhti\xc3\xb6 Japan Industrial Partnersille (JIP).\n_START_SECTION_\nLogo\n_START_PARAGRAPH_\nVAIO-logon kirjaimet V ja A symboloivat aaltoa trigonometrisiss\xc3\xa4 funktioissa. Kirjaimet I ja O symboloivat numeroita 1 ja 0. Logo symboloi VAIO-tuotesarjan tietokoneiden soveltuvuuksia analogisen ja digitaalisen \xc3\xa4\xc3\xa4nen ja videon k\xc3\xa4sittelyyn.'